Alexandre Sotelino

Alexandre Sotelino Losada, nado en Ourense o 29 de outubro de 1986, é un profesor universitario e investigador galego. Tamén é coñecido polo seu labor no eido cultural, e máis concretamente na recuperación, difusión e posta en valor da cultura tradicional galega. 

 Traxectoria 
Estudou a educación primaria no Centro Concepción Arenal de Ourense e a secundaria no IES As Lagoas na mesma capital das Burgas e licenciouse en Pedagoxía na Universidade de Santiago de Compostela na que tamén fixo o doutoramento coa tese Aprendizaje-servicio en las universidades gallegas: evaluación y propuesta de desarrollo (2014).

Comezou de profesor na Universidade de Vigo (2013-2016) e continuou na de  Santiago de Compostela no Departamento de Pedagoxía e Didáctica, área de Teoría e Historia da Educación. É membro grupo de investigación Esculca con quen leva traballando desde o 2008 en diferentes proxectos de investigación. Na institución compostelá desenvolveu as tarefas de Coordinador do Grao de Mestre/a en Educación Primaria e tamén de Coordinador Académico do Mestrado en Investigación en Educación, Diversidade Cultural e Desenvolvemento Comunitario. No ano 2023 asume a Dirección do grupo de innovación docente Alén-Aps onde se inclúe profesorado de diferentes áreas de coñecemento da USC. 

Ten colaborado en revistas científicas relacionadas coa pedagoxía: Educación XXI, Aula Abierta, Teoría de la Educación, Eduga, Edutec, Bordón, RIED etc e participado en publicacións individuais e colectivas relacionadas coa súa materia. É membro do consello editorial da Revista Galega de Educación e dos Consellos Científicos das publicacións:  RIDAS (Revista Iberoamericana de Aprendizaje-Servicio), Cuaderno de Pedagogía Universitaria e Revista RUNAE (Revista Científica De Investigación Educativa). Asemade, ten colaborado con diferentes medios de comunicación con artigos de opinión tales como La Región, La Voz de Galicia, Nós Diario, Radio Galega...

É Director Académico-Artístico no Festival Internacional Rebulir e director do Colectivo Rebulir Cultura tradicional na contorna de Ramirás. Asemade, ten sido Vicepresidente da Asociación Galega de Aprendizaxe-Servizo, membro do Secretariado de Nova Escola Galega, Vicepresidente da Asociación de Investigadores/as en Educación Herminio Barreiro e membro da Xunta Directiva da AGG (Asociación de Gaiteiras Galegas). Tamén se ten formado no eido da Cultura Tradicional no marco de  Grupo Foula (Ourense), Castro-Floxo-Centro de Cultura Popular Xaquín Lorenzo "Xocas", Centro Cultural A Pontevella, AOFT - Gomes Mouro e mesmo na Asociación centenaria "Cantigas e Agarimos". 

Foi premio Educa ao Mellor Docente de España 2021, categoría universitaria. O comité valorou especialmente os campos da investigación e a calidade docente xunto coa satisfacción do alumnado. No ano 2023 foille concedido o III Premio Alfredo Iglesias na categoría de Ciencia pola súa contribución á difusión do coñecemento desde a pedagoxía. Tamén no ano 2021 obtivo a Insignia SUISIA Starter (Spanish Universities in Social Innovation Activities) 2021 polo proxecto de ApS "PEINAS-Pedagoxía Intercultural e Aprendizaxe-Servizo". No ano 2025 foi galardoado co XIV Premio Alecrín na categoría de investigación pola súa traxectoria académica e cultural no ámbito da educación intercultural, as migracións, a identidade e a cultura endóxena galega. 

 Libros 

 Programa ECO-FA-SE (2014). Universidade de Santiago de Compostela, Servicio de Publicaciones e Intercambio Científico. ISBN 978-84-15876-95-3.
 Aprendizaje-servicio y misión cívica de la universidad: una propuesta de desarrollo (2015). Octaedro. ISBN 9788499217338.
 A investigación educativa novel en Galicia: realidade e pespectivas (2016). Universidade de Santiago de Compostela, Servicio de Publicaciones e Intercambio Científico. ISBN 978-84-16533-04-6
 Guía para la institucionalización del aprendizaje-servicio en la universidad (2018). Universidade de Santiago de Compostela, Servicio de Publicaciones. ISBN  9788416954865.
 A educación en Galicia en perspectiva: alicerces para o porvir (2024). Universidade de Santiago de Compostela, Servizo de Publicacións. ISBN 9788419679994
 Aprendizaxe-Servizo e educación para o desenvolvemento (2024). Universidade de Santiago de Compostela, Servizo de Publicacións. https://dx.doi.org/10.15304/op.2024.1844 

 Premios 

 Premio extraordinario de Licenciatura en Pedagogía (Promocion 2004-2008).
 Premio María Barbeito de Educación en Galicia á Investigación Pedagógica 2012, por "O Rendemento Escolar do Alumnado procedente da Inmigración en Galicia. Un Programa de Optimización para Familias e Centros de Ensino" (PGIDIT07SEC009214PR).
 Premio Xabier Prado Lameiro á cultura galega como director da AC Rebulir
 Premio Rodolfo Prada á Xestión Cultural como director do proxecto "Festival Internacional Rebulir"
 Premio Educa  ao Mellor Docente de España 2021
 Insignia SUISIA Starter (Spanish Universities in Social Innovation Activities) 2021 polo proxecto de ApS "Pedagoxía Intercultural e Aprendizaxe-Servizo"
 III Premio Alfredo Iglesias (categoría Ciencia) 2023
 XIV Premio Alecrín (categoría Investigación) 2025

 Notas 

Categoría:Nados en Ourense
Categoría:Escritores de Galicia en lingua galega

Categoría:Alumnos da Universidade de Santiago de Compostela
Categoría:Profesores da Universidade de Santiago de Compostela
Categoría:Profesores da Universidade de Vigo
Categoría:Nados en 1986